Aproximativ 50 de persoane, angajaţi şi pacienţi aflaţi în Compartimentul de Primiri Urgenţe al Spitalului Rovinari, s-au evacuat de urgenţă, vineri, după ce un incendiu a izbucnit la un tablou electric. Doi bolnavi care aveau nevoie de îngrijiri de urgenţă, dar care nu au fost afectaţi de incendiu au fost transportaţi la Unitatea de Primiri Urgenţe a Spitalului din Târgu Jiu. Alimentarea cu energie electrică a Spitalului din Rovinari se face doar parţial, în urma incendiului.
Incendiul a fost anunţat vineri, în jurul orei 12:00, după ce un tablou electric a luat foc în Compartimentul de Primiri Urgenţe al Spitalului Orăşenesc Rovinari.
Angajaţi unităţii sanitare au fost primii care au intervenit cu stingătoarele din spital, evitând astfel pericolul de propagare. Incendiul a fost lichidat de către pompieri.
"Din cauza fumului degajat, aproximativ 50 de persoane, angajaţi şi pacienţi s-au autoevacuat. Două persoane (pacienţi) care se aflau în Compartimentul de Primiri Urgente au fost transportate la UPU Târgu-Jiu pentru investigaţiile medicale pentru care se prezentaseră la CPU Rovinari, nefiind afectaţi medical de incendiu", înformează reprezentanţii Inspectoratului pentru Situaţii de Urgenţă Gorj.
La ora transmiterii acestei ştiri, alimentarea cu energie electrică a fost reluată parţial şi se lucrează pentru remedierea defecţiunilor şi alimentarea normală cu energie electrică a spitalului.